COMISIA EUROPEANĂ Bruxelles, 26.8.2021 COM(2021) 491 final 2021/0278(NLE) Propunere de REGULAMENT AL CONSILIULUI privind stabilirea, pentru anul 2022, a posibilităților de pescuit pentru anumite stocuri de pește și grupuri de stocuri de pește aplicabile în Marea Baltică și de modificare a Regulamentului (UE) 2021/92 în ceea ce privește anumite posibilități de pescuit în alte ape



EXPUNERE DE MOTIVE 1.CONTEXTUL PROPUNERII •Temeiurile și obiectivele propunerii În conformitate cu Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului (Regulamentul de bază privind PCP), exploatarea resurselor biologice marine vii trebuie să ducă la refacerea și menținerea populațiilor de specii recoltate peste nivelurile care permit obținerea producției maxime durabile (MSY). Un instrument important în acest sens îl constituie stabilirea anuală a posibilităților de pescuit sub forma capturilor totale admisibile (TAC) și a cotelor. Regulamentul (UE) 2016/1139 al Parlamentului European și al Consiliului din 6 iulie 2016 de stabilire a unui plan multianual pentru stocurile de cod, hering și șprot din Marea Baltică și pentru activitățile de pescuit care exploatează stocurile respective (denumit în continuare „MAP”) precizează, de asemenea, valorile exprimate sub formă de intervale de mortalitate. Aceste valori sunt utilizate în prezenta propunere pentru a atinge obiectivele PCP și, în special, pentru a atinge și a menține MSY. Obiectivul prezentei propuneri este de a stabili, pentru 2022, posibilitățile de pescuit ale statelor membre pentru cele mai importante stocuri de pește din punct de vedere comercial din Marea Baltică. Pentru a simplifica și a clarifica deciziile anuale privind capturile totale admisibile și cotele, începând cu 2006 posibilitățile de pescuit în Marea Baltică sunt stabilite printr-un regulament separat. •Coerența cu dispozițiile existente în domeniul de politică Propunerea stabilește cote la niveluri compatibile cu obiectivele Regulamentului (UE) nr. 1380/2013. •Coerența cu alte domenii de politică ale Uniunii Propunerea este conformă cu obiectivele și normele PCP și este coerentă cu politica Uniunii în materie de dezvoltare durabilă. 2.TEMEIUL JURIDIC, SUBSIDIARITATEA ȘI PROPORȚIONALITATEA •Temei juridic Articolul 43 alineatul (3) din Tratatul privind funcționarea Uniunii Europene (TFUE). •Subsidiaritatea (pentru competență neexclusivă) Propunerea intră în competența exclusivă a Uniunii, în conformitate cu articolul 3 alineatul (1) litera (d) din TFUE. În consecință, principiul subsidiarității nu se aplică. •Proporționalitatea Propunerea respectă principiul proporționalității din următoarele motive: PCP este o politică comună. În conformitate cu articolul 43 alineatul (3) din TFUE, Consiliului îi revine obligația de a adopta măsuri în ceea ce privește stabilirea și alocarea posibilităților de pescuit. Propunerea de regulament al Consiliului alocă posibilități de pescuit statelor membre. În conformitate cu articolul 16 alineatele (6) și (7) și articolul 17 din Regulamentul (UE) nr. 1380/2013, statele membre au libertatea de a repartiza aceste posibilități între regiuni sau operatori, conform criteriilor stabilite la articolele menționate. Prin urmare, statele membre au o libertate mare de manevră în luarea deciziilor legate de modelul socioeconomic pe care îl aleg pentru exploatarea posibilităților de pescuit care le sunt alocate.

Propunerea nu are implicații financiare noi pentru statele membre. Acest regulament este adoptat anual de Consiliu, iar mijloacele publice și private necesare pentru punerea sa în aplicare există deja. •Alegerea instrumentului Instrument propus: regulament. Prezentul document este o propunere privind gestionarea pescuitului în temeiul articolului 43 alineatul (3) din TFUE. 3.REZULTATE ALE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI •Consultări cu părțile interesate Consiliul consultativ pentru Marea Baltică (CCMB) a fost consultat pe baza comunicării Comisiei privind consultarea referitoare la posibilitățile de pescuit pentru 2022 în cadrul politicii comune în domeniul pescuitului [COM(2021) 279 final]. Baza științifică a propunerii a fost pusă la dispoziție de Consiliul Internațional pentru Explorarea Apelor Maritime (ICES). Opiniile preliminare exprimate de părți interesate cu privire la toate stocurile de pește vizate au fost luate în considerare în măsura în care nu contravin politicilor existente în domeniu și fără a duce la deteriorarea situației resurselor vulnerabile. Avizele științifice privind limitările capturilor și starea stocurilor au fost, de asemenea, discutate cu statele membre în cadrul forumului regional BALTFISH din iunie 2021. •Obținerea și utilizarea expertizei A fost consultat ICES, care este o organizație științifică. În fiecare an, Uniunea solicită avize științifice din partea ICES cu privire la situația stocurilor de pește importante. Avizele primite vizează toate stocurile din Marea Baltică, iar pentru stocurile cele mai importante din punct de vedere comercial sunt propuse TAC ( http://www.ices.dk/advice/Pages/Latest-Advice.aspx ). •Evaluarea impactului Propunerea se înscrie într-o abordare pe termen lung, care urmărește ajustarea activităților de pescuit și menținerea lor la niveluri sustenabile pe termen lung. Această abordare ar trebui să aibă ca rezultat o presiune stabilă a pescuitului, cote mai ridicate și, prin urmare, venituri mai bune pentru pescari și familiile acestora. Este de așteptat ca mărirea volumului debarcărilor să fie benefică pentru industria pescuitului, consumatori, industria de prelucrare și de vânzare cu amănuntul, precum și pentru restul industriei legate de pescuitul comercial și recreativ. Deciziile adoptate în ceea ce privește posibilitățile de pescuit din Marea Baltică în decursul ultimilor ani au reușit, până în 2019, să aducă rata de mortalitate prin pescuit pentru stocurile cu un aviz MSY la niveluri corespunzătoare MSY în momentul stabilirii TAC pentru toate stocurile, cu excepția heringului din vestul Mării Baltice, precum și să refacă stocurile și să reechilibreze capacitatea și posibilitățile de pescuit. Din păcate, stocul de cod din estul Mării Baltice s-a confruntat cu presiuni puternice în 2019, iar ICES estimează că va rămâne cel mai probabil într-o situație gravă și în anii următori. De asemenea, de mai mulți ani, codul din vestul Mării Baltice nu reușește să revină la niveluri sănătoase, iar începând din 2020 biomasa heringului din zona centrală a Mării Baltice a scăzut, de asemenea, sub nivelurile sănătoase. Mai multe populații de somon au fost, de asemenea, foarte slabe de mulți ani. Prin urmare, sunt necesare în continuare progrese în vederea refacerii tuturor stocurilor și a alinierii acestora la MSY. La 28 mai 2021, ICES și-a publicat avizul științific pentru stocurile din Marea Baltică, amânând până la jumătatea lunii septembrie avizul privind codul din vestul Mării Baltice și cele două TAC-uri pentru somon. ICES estimează că biomasa heringului din vestul Mării Baltice și a codului din estul Mării Baltice este în continuare sub limitele biologice de siguranță. Biomasa heringului din zona centrală a Mării Baltice este în continuare sub limitele sănătoase. Biomasa codului din vestul Mării Baltice este sub limitele sănătoase de mai mulți ani. Codul din estul Mării Baltice primește un aviz de precauție. Cinci stocuri primesc un aviz MSY, dintre care trei sunt la niveluri sănătoase (șprot, heringul din Golful Riga și heringul din Golful Botnic), iar două nu (heringul din vestul și centrul Mării Baltice). Cambula de Baltica este alcătuită din două stocuri, dintre care unul primește un aviz MSY, iar celălalt un aviz de precauție. Având în vedere cele de mai sus și în așteptarea publicării avizului ICES pentru trei TAC-uri și a informațiilor suplimentare ale ICES pentru un al patrulea stoc, propunerea ar duce la încetarea activităților de pescuit direcționat de hering din vestul Mării Baltice prin intermediul unei TAC pentru capturi accidentale inevitabile și ar reduce posibilitățile de pescuit pentru heringul din Golful Botnic cu 5 % și cu 54 % pentru heringul din zona centrală a Mării Baltice. Propunerea ar duce la creșterea posibilităților de pescuit pentru heringul din Golful Riga cu 21 % și la prelungirea celor pentru cambula de Baltică, șprot și capturile accidentale de cod estic. Prin urmare, impactul economic al propunerii pentru 2022 va fi o reducere a posibilităților de pescuit în toate statele membre. În concluzie, propunerea actuală (adică cu excepția codului vestic, a heringului vestic și a celor două TAC-uri pentru somon) conduce la un nivel de aproximativ 434 500 de tone pentru posibilitățile de pescuit în Marea Baltică, ceea ce reprezintă o reducere de 11,6 % în comparație cu posibilitățile de pescuit modificate pentru 2021. •Adecvarea reglementărilor și simplificare Propunerea rămâne flexibilă în aplicarea mecanismelor de schimb de cote care au fost deja introduse în regulamentele privind posibilitățile de pescuit în Marea Baltică în anii precedenți. Nu există dispoziții noi sau proceduri administrative noi propuse pentru autoritățile publice (ale Uniunii Europene sau naționale) care ar putea crește sarcina administrativă.

Întrucât propunerea se referă la un regulament anual pentru anul 2022, aceasta nu conține o clauză de revizuire. 4.IMPLICAȚII BUGETARE Propunerea nu are nicio implicație pentru bugetul UE. 5.ALTE ELEMENTE •Planuri de punere în aplicare și măsuri de monitorizare, evaluare și raportare Monitorizarea utilizării posibilităților de pescuit sub formă de TAC-uri și de cote a fost stabilită prin Regulamentul (CE) nr. 1224/2009 al Consiliului. •Explicații detaliate cu privire la dispozițiile specifice ale propunerii Propunerea stabilește posibilitățile de pescuit ale statelor membre pentru anumite stocuri de pește sau grupe de stocuri de pește din Marea Baltică pentru 2022. Regulamentul (UE) 2016/1139 de stabilire a unui plan multianual (MAP) pentru Marea Baltică a intrat în vigoare la 20 iulie 2016. Potrivit dispozițiilor acestui plan, posibilitățile de pescuit trebuie stabilite în conformitate cu obiectivele planului și trebuie să respecte intervalele ratei-țintă de mortalitate prin pescuit furnizate în cele mai bune avize științifice disponibile, în special de către ICES sau de către un organism științific independent similar. În ceea ce privește stocurile care beneficiază de un aviz MSY, articolul 4 alineatul (3) din MAP prevede că TAC este, în principiu, stabilită la sau sub valoarea FMSY (așa-numitul „interval inferior FMSY”), deși TAC poate fi întotdeauna stabilită sub intervalele FMSY, conform articolului 4 alineatul (4) din MAP. Pentru stocurile sănătoase, TAC poate fi stabilită, în condițiile prevăzute la articolul 4 alineatul (5) din MAP, deasupra valorii FMSY („intervalul superior FMSY”). Pentru stocurile cu o biomasă sub limitele sănătoase („Btrigger”), articolul 5 alineatul (1) din MAP prevede luarea de măsuri de remediere adecvate pentru a asigura revenirea rapidă a stocului la niveluri sănătoase și, în special, că TAC trebuie să fie stabilită la un nivel sub intervalul superior FMSY, ținând seama de scăderea biomasei. În cazul în care biomasa unui stoc se află chiar sub limitele biologice de siguranță („Blim”), articolul 5 alineatul (2) din MAP prevede luarea de măsuri de remediere suplimentare. În special, măsurile de remediere pot include suspendarea activităților de pescuit direcționat vizând stocul respectiv și reducerea adecvată a posibilităților de pescuit pentru stocurile respective sau pentru alte stocuri din cadrul activităților respective de pescuit. Pot fi adoptate și alte măsuri de remediere, dar acestea trebuie să fie legate funcțional de posibilitățile de pescuit. Alegerea măsurilor trebuie să se facă în funcție de natura, gravitatea, durata și repetarea situației. În conformitate cu Regulamentul de bază privind PCP, posibilitățile de pescuit pentru stocurile care primesc aviz de precauție trebuie să fie stabilite la niveluri care să asigure cel puțin un nivel comparabil de conservare. Regulamentul de bază privind PCP precizează, de asemenea, în considerentul 8, că deciziile de gestionare în cadrul pescuitului mixt trebuie să ia în calcul dificultatea de a pescui toate stocurile din cadrul unui pescuit mixt și de a obține producția maximă sustenabilă în același timp, în special în cazurile în care avizele științifice arată că este foarte dificil să se evite fenomenul „speciilor de blocaj” prin creșterea selectivității uneltelor de pescuit utilizate. Posibilitățile de pescuit sunt propuse în conformitate cu articolul 16 alineatele (1) (referitor la principiul stabilității relative) și (4) (referitor la obiectivele politicii comune în domeniul pescuitului și la regulile prevăzute în planurile multianuale) din regulamentul de bază privind PCP. Acolo unde este cazul, pentru a stabili cotele UE pentru stocurile gestionate în comun cu Federația Rusă, cantitățile respective din aceste stocuri au fost deduse din TAC-urile recomandate de ICES. TAC-urile și cotele alocate statelor membre sunt stabilite în anexa la propunere. Pentru heringul din vestul Mării Baltice, dimensiunea stocului estimată de ICES a crescut ușor, rămânând însă la doar 54 % din nivelul-limită de referință al biomasei stocului de reproducere, sub care capacitatea de reproducere ar putea fi redusă (Blim), conform ICES. Gradul de recrutare a fost scăzut de mulți ani și a scăzut la un nivel minim istoric. Întrucât niciun scenariu de captură nu ar aduce biomasa peste limita Blim în viitorul apropiat, ICES și-a reiterat avizul privind capturile zero pentru al patrulea an consecutiv. Prin urmare, Comisia propune, în temeiul articolului 5 alineatul (2) și al articolului 4 alineatul (4) din MAP, să se închidă pescuitul direcționat, cu excepția pescuitului în scopuri exclusiv științifice, și să se stabilească o TAC pentru capturile accidentale inevitabile, pentru a se evita periclitarea altor activități de pescuit. Anul acesta, ICES a publicat pentru prima dată un document tehnic de lucru cu privire la capturile accidentale inevitabile de hering din vestul Mării Baltice în cadrul altor activități de pescuit. În documentul respectiv nu se menționează însă pescuitul în Marea Baltică. Comisia a solicitat ICES să furnizeze astfel de informații. Comisia își va actualiza propunerea și va propune un nivel al TAC de îndată ce va primi aceste informații de la ICES. Pentru codul din estul Mării Baltice, ICES încă nu este în măsură să stabilească valorile intervalelor de mortalitate prin pescuit corespunzătoare MSY, astfel că a emis un aviz de precauție. Pentru al treilea an consecutiv, ICES a publicat un aviz care preconizează capturi zero în 2022. ICES estimează că dimensiunea stocului este în continuare sub limitele biologice de siguranță (Blim) și că va rămâne sub acest prag pe termen mediu, chiar și în absența pescuitului. În plus, ICES estimează că biomasa a scăzut ușor din 2020, iar recrutarea este în continuare la un nivel minim istoric. Având în vedere gradul de epuizare a stocurilor, începând din 2019 au fost adoptate măsuri drastice. Pescuitul direcționat de cod din estul Mării Baltice a fost închis, cu excepția pescuitului în scopuri exclusiv științifice, iar TAC este limitată la capturi accidentale inevitabile, pentru a se evita periclitarea majorității celorlalte activități de pescuit din Marea Baltică. În plus, au fost adoptate alte măsuri de remediere legate funcțional de posibilitățile de pescuit, sub forma închiderii zonelor de reproducere care acoperă perioada de vârf de reproducere și potențialele zone de reproducere, cu excepția pescuitului în scopuri exclusiv științifice, a anumitor activități de pescuit costier la scară mică care utilizează unelte pasive și a activităților de pescuit pelagic pentru consumul uman întreprinse în afara principalelor zone potențiale de reproducere. În plus, pescuitul recreativ a fost interzis din 2020 în zona principală de distribuție, deoarece cantitățile capturate ar fi substanțiale în comparație cu TAC pentru capturile accidentale. Având în vedere că aceste măsuri de remediere nu au avut încă timp să contribuie la ameliorarea stării stocurilor, este oportun ca acestea să fie menținute și să se mențină neschimbat nivelul TAC. În ceea ce privește codul din vestul Mării Baltice, din cauza problemelor legate de inconsecvențe retrospective semnificative identificate în cursul procesului de evaluare, ICES a decis să își amâne avizul până la jumătatea lunii septembrie 2021. Cu toate acestea, ICES semnalează din 2019 că situația stocului este fragilă și continuă să se deterioreze. În plus, stocul se bazează pe o singură clasă de vârstă bună, a cărei biomasă a fost revizuită totuși în mod regulat în sensul reducerii. În prezent, nu există indicii conform cărora starea generală a stocurilor poate fi percepută ca fiind semnificativ mai bună. Prin urmare, în așteptarea avizului ICES, este oportun să se mențină neschimbate măsurile de remediere legate funcțional de posibilitățile de pescuit existente în 2021 pentru închiderea zonelor de reproducere și anumite restricții pentru pescuitul direcționat și recreativ. Comisia își va actualiza propunerea privind nivelul TAC și limita capturilor pentru pescuitul de agrement cu undița după emiterea avizului ICES. ICES a estimat în 2020 că biomasa heringului din zona centrală a Mării Baltice a scăzut sub nivelurile sănătoase („Btrigger”). Anul trecut se preconiza că biomasa se va situa din nou peste nivelurile sănătoase în 2021, însă aceasta a continuat să scadă și s-a apropiat de nivelul Blim. În plus, anul trecut, ICES a estimat că clasa de vârstă 2019 era puternică, dar se pare că aceasta este sub medie, ceea ce înseamnă că nu a existat o recrutare puternică din 2015. Prin urmare, în conformitate cu articolul 5 alineatul (1) din MAP, Comisia propune să se stabilească posibilitățile de pescuit la nivelul inferior al intervalului FMSY. ICES estimează că, la acest nivel al mortalității prin pescuit, biomasa ar trebui să revină peste nivelurile sănătoase începând cu 2023. TAC-urile propuse pentru heringul din Golful Riga, heringul din Golful Botnic și șprot corespund intervalului de mortalitate prin pescuit corespunzătoare MSY, astfel cum se menționează la articolul 4 alineatul (3) din MAP. Biomasa șprotului este sănătoasă, dar presiunea exercitată de pescuit este în continuare prea ridicată. În plus, ICES recomandă să se ia în considerare interacțiunile dintre mai multe specii, deoarece șprotul este o specie furajeră importantă pentru cod. De asemenea, șprotul este capturat în cadrul pescuitului mixt cu heringul, a cărui TAC trebuie redusă în mod semnificativ pentru al doilea an consecutiv în conformitate cu normele prevăzute în MAP. Prin urmare, Comisia propune să nu se mărească TAC pentru șprot, ci să fie prelungită. TAC pentru cambula de Baltica corespunde unei combinații a avizului MSY pentru stocul din subdiviziunile 21 - 23 și a abordării ICES aplicabile stocurilor cu date limitate (aviz de precauție) pentru stocul din subdiviziunile 24 - 32. Ambele stocuri se dezvoltă bine, dar trebuie luate în considerare interacțiunile dintre mai multe specii. Codul este o captură accidentală inevitabilă în cadrul pescuitului de cambulă de Baltica, iar nivelurile capturilor accidentale pot fi semnificative, în special dacă nu se utilizează unelte de pescuit mai selective. Comisia propune menținerea posibilităților de pescuit pentru codul din estul Mării Baltice la un nivel foarte scăzut și nu se preconizează că avizul ICES amânat pentru codul din vestul Mării Baltice va recomanda o creștere semnificativă a capturilor. Prin urmare, Comisia propune prelungirea TAC pentru cambulă, în conformitate cu articolul 4 alineatul (4) din MAP.

ICES a decis să își amâne avizul pentru cele două TAC pentru somon până la jumătatea lunii septembrie 2021. Comisia își va actualiza propunerea de îndată ce ICES își va fi emis avizul. Acestea fiind spuse, într-o evaluare efectuată în 2020 pentru somonul din bazinul principal, ICES a constatat că nivelurile de referință și avizele anterioare nu erau coerente cu abordarea MSY. În plus, mai multe populații de somon din râuri au fost slabe timp de mulți ani, existând, în cel mai bun caz, semne limitate de refacere. Pescuitul mixt de specii comerciale și de agrement din bazinul principal vizează toate stocurile, inclusiv acele stocuri slabe. Prin urmare, ICES a estimat că nu au existat rate de recoltare pentru pescuitul mixt comercial maritim care să garanteze că toate populațiile de somon din zona acoperită de TAC ating MSY în cadrul unei singure generații de somon. Regulamentul (CE) nr. 847/96 al Consiliului a introdus condiții suplimentare pentru gestionarea interanuală a capturilor totale admisibile, inclusiv dispoziții privind flexibilitatea prevăzute la articolele 3 și 4 pentru stocurile cu TAC-uri de precauție, respectiv pentru cele cu TAC-uri analitice. În temeiul articolului 2 din regulamentul respectiv, atunci când stabilește TAC-urile, Consiliul trebuie să decidă cu privire la stocurile pentru care nu trebuie să se aplice articolele 3 și 4, în special în funcție de starea biologică a stocurilor. Mai recent, a fost introdus un mecanism de flexibilitate pentru toate stocurile care fac obiectul obligației de debarcare, prin articolul 15 alineatul (9) din Regulamentul (UE) nr. 1380/2013. Prin urmare, pentru a se evita o flexibilitate excesivă care ar submina principiul exploatării raționale și responsabile a resurselor biologice marine vii și ar împiedica realizarea obiectivelor politicii comune în domeniul pescuitului, ar trebui clarificat faptul că articolele 3 și 4 din Regulamentul (CE) nr. 847/96 se aplică numai atunci când statele membre nu utilizează flexibilitatea de la an la an prevăzută la articolul 15 alineatul (9) din Regulamentul 1380/2013. Comisia propune, de asemenea, modificarea Regulamentului (UE) 2021/92 pentru a stabili o TAC pentru merluciul norvegian al cărui pescuit începe la 1 noiembrie. Nivelul TAC este stabilit cu mențiunea „pm” până la publicarea avizului ICES preconizat pentru începutul lunii octombrie 2021 și în așteptarea consultărilor cu Regatul Unit. 2021/0278 (NLE) Propunere de REGULAMENT AL CONSILIULUI privind stabilirea, pentru anul 2022, a posibilităților de pescuit pentru anumite stocuri de pește și grupuri de stocuri de pește aplicabile în Marea Baltică și de modificare a Regulamentului (UE) 2021/92 în ceea ce privește anumite posibilități de pescuit în alte ape CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 43 alineatul (3), având în vedere propunerea Comisiei Europene, întrucât: (1)Articolul 6 din Regulamentul (UE) nr. 1380/2013 al Parlamentului European și al Consiliului prevede că măsurile de conservare se adoptă ținându-se cont de avizele științifice, tehnice și economice disponibile, inclusiv, atunci când este relevant, de rapoartele elaborate de Comitetul științific, tehnic și economic pentru pescuit și de alte organisme consultative, precum și de avizele primite din partea consiliilor consultative înființate pentru zonele geografice pertinente și de recomandările comune emise de statele membre. (2)Consiliul trebuie să adopte măsuri privind stabilirea și alocarea posibilităților de pescuit, inclusiv privind anumite condiții legate funcțional de respectivele posibilități de pescuit, după caz. Articolul 16 alineatul (1) din Regulamentul (UE) nr. 1380/2013 prevede că posibilitățile de pescuit se alocă statelor membre în așa fel încât să se asigure relativa stabilitate a activităților de pescuit desfășurate de fiecare stat membru pentru fiecare stoc sau pescuit. (3)Articolul 2 alineatul (2) din Regulamentul (UE) nr. 1380/2013 stabilește pentru PCP obiectivul de a obține rata de exploatare a producției maxime sustenabile (MSY) până în 2015, acolo unde este posibil, și în mod progresiv, printr-o creștere incrementală, cel târziu până în 2020 pentru toate stocurile. Obiectivul perioadei de tranziție până în 2020 a fost de a echilibra atingerea MSY pentru toate stocurile cu posibilele aspecte socioeconomice legate de posibilele ajustări ale posibilităților de pescuit aferente. (4)Prin urmare, capturile totale admisibile (TAC) trebuie stabilite, în conformitate cu Regulamentul (UE) nr. 1380/2013, pe baza avizelor științifice disponibile, ținându-se seama de aspectele biologice și socioeconomice și asigurându-se totodată un tratament echitabil pentru toate sectoarele de pescuit, precum și pe baza opiniilor exprimate cu ocazia consultării părților interesate. (5)Regulamentul (UE) 2016/1139 al Parlamentului European și al Consiliului stabilește un plan multianual pentru stocurile de cod, hering și șprot din Marea Baltică și pentru activitățile de pescuit care exploatează stocurile respective (denumit în continuare „planul”). Planul urmărește să garanteze că exploatarea resurselor biologice marine vii duce la refacerea și menținerea populațiilor de specii recoltate peste nivelurile care permit obținerea MSY. Articolul 16 alineatul (4) din Regulamentul (UE) nr. 1380/2013 prevede că, pentru stocurile care fac obiectul unor planuri multianuale specifice, posibilitățile de pescuit se stabilesc în conformitate cu regulile prevăzute în planurile respective. (6)În conformitate cu articolul 4 alineatul (1) din plan, posibilitățile de pescuit pentru stocurile enumerate la articolul 1 din plan trebuiau stabilite astfel încât să se atingă mortalitatea prin pescuit la valoarea MSY, exprimate sub formă de intervale cât mai curând posibil și în mod progresiv, printr-o creștere incrementală, până în 2020. Prin urmare, limitele de captură aplicabile în 2022 pentru stocurile relevante din Marea Baltică trebuie stabilite în conformitate cu obiectivele planului. (7)Consiliul Internațional pentru Explorarea Apelor Maritime (ICES) și-a publicat avizul anual privind stocurile din Marea Baltică la 28 mai 2021. El a indicat că biomasa stocului de hering din vestul Mării Baltice în subdiviziunile 20-24 a fost de numai 54 % din valoarea limită de referință a biomasei stocului de reproducere, valoare sub care capacitatea de reproducere ar putea fi redusă (Blim). În plus, recrutarea este în continuare la un nivel minim istoric. Prin urmare, ICES a publicat pentru al patrulea an consecutiv un aviz privind capturile zero. În conformitate cu articolul 5 alineatul (2) din Regulamentul (UE) 2016/1139, trebuie adoptate toate măsurile de remediere adecvate pentru a asigura o revenire rapidă a stocului în cauză la niveluri peste nivelul capabil să asigure MSY. În plus, această dispoziție impune adoptarea unor măsuri de remediere suplimentare. Având în vedere gradul de epuizare a stocurilor, este oportun să se închidă pescuitul direcționat, cu excepția operațiunilor de pescuit desfășurate în scopul exclusiv al cercetărilor științifice și cu respectarea deplină a condițiilor prevăzute la articolul 25 din Regulamentul (UE) 2019/1241 al Parlamentului European și al Consiliului. De asemenea, pentru a se evita fenomenul „speciilor de blocaj” și a se ajunge la un echilibru corect între pescuitul continuu, având în vedere eventualele implicații socioeconomice grave, și necesitatea de a atinge o stare biologică bună pentru stoc, luând în considerare dificultatea de a pescui concomitent toate stocurile din cadrul activităților de pescuit mixt la un nivel care să permită producția maximă durabilă, este adecvat să se stabilească TAC-uri specifice pentru capturile accidentale inevitabile. (8)În ceea ce privește stocul de cod din estul Mării Baltice, începând din 2019, ICES a fost în măsură să își bazeze din nou avizul de precauție pe o evaluare mai bogată în date. ICES estimează că biomasa este în continuare sub Blim și a scăzut și mai mult față de anul trecut. Prin urmare, ICES a publicat pentru al treilea an consecutiv un aviz privind capturile zero. Începând din 2019 în Uniune au fost adoptate măsuri stricte de conservare. În conformitate cu articolul 5 alineatul (2) din Regulamentul (UE) 2016/1139, pescuitul direcționat de cod din estul Mării Baltice a fost închis, iar TAC a fost stabilită la un nivel foarte scăzut pentru capturile accidentale inevitabile de cod din estul Mării Baltice, pentru a se evita fenomenul „speciilor de blocaj” în alte activități de pescuit. În plus, au fost adoptate măsuri de remediere suplimentare legate funcțional de posibilitățile de pescuit, sub forma închiderii zonelor de reproducere și a interzicerii pescuitului recreativ în zona principală de distribuție. Având în vedere avizul ICES și situația neschimbată a stocurilor, este oportun să se mențină neschimbat nivelul posibilităților de pescuit și măsurile de remediere legate funcțional.

(9)[Spațiu rezervat pentru codul din vestul Mării Baltice] (10)În 2020, ICES estima că biomasa de hering din zona centrală a Mării Baltice a scăzut sub nivelul de referință al biomasei stocului de reproducere, nivel sub care trebuie să se ia măsuri de gestionare specifice și adecvate (Btrigger). În 2021, potrivit estimărilor ICES, biomasa a scăzut și mai mult și se apropie acum de Blim. Prin urmare, este oportun să se stabilească posibilitățile de pescuit în conformitate cu articolul 5 alineatul (1) din Regulamentul (UE) 2016/1139. (11)În conformitate cu avizul ICES, codul este capturat în mod accidental în cadrul pescuitului de cambulă de Baltica. Șprotul este capturat în cadrul pescuitului mixt cu heringul și reprezintă o specie-pradă pentru cod. Este oportun să se aibă în vedere aceste interacțiuni dintre specii pentru stabilirea posibilităților de pescuit pentru cambula de Baltica și șprot. (12)[Spațiu rezervat pentru somonul din bazinul principal] (13)[Spațiu rezervat somonului din Golful Finlandei] (14)Introducerea unei interdicții privind pescuitul de păstrăv de mare dincolo de patru mile marine și limitarea capturilor accidentale de păstrăv de mare la 3 % din captura combinată de păstrăv de mare și de somon au contribuit într-o mare măsură la o reducere substanțială a erorilor de raportare semnificative din trecut privind capturile pentru pescuitul de somon, în special sub formă de capturi de păstrăv de mare. Prin urmare, este oportun să se mențină această dispoziție pentru a se menține un nivel scăzut de raportare eronată. (15)Utilizarea posibilităților de pescuit prevăzute în prezentul regulament este reglementată de Regulamentul (CE) nr. 1224/2009 al Consiliului, în special de articolele 33 și 34, în ceea ce privește înregistrarea capturilor și a efortului de pescuit și transmiterea către Comisie a datelor privind epuizarea posibilităților de pescuit. Prin urmare, prezentul regulament ar trebui să precizeze codurile aferente debarcărilor de stocuri reglementate prin prezentul regulament, pe care statele membre urmează să le utilizeze atunci când transmit date Comisiei. (16)Prin Regulamentul (CE) nr. 847/96 al Consiliului au fost introduse condiții suplimentare pentru gestionarea interanuală a TAC-urilor, inclusiv, la articolele 3 și 4, dispoziții privind flexibilitatea pentru TAC-urile de precauție și analitice. În temeiul articolului 2 din regulamentul respectiv, la stabilirea TAC-urilor, Consiliul trebuie să decidă cu privire la stocurile pentru care nu se aplică articolul 3 sau 4, în special în funcție de starea biologică a stocurilor. Mai recent, prin articolul 15 alineatul (9) din Regulamentul (UE) nr. 1380/2013, a fost introdus un mecanism de flexibilitate de la an la an pentru toate stocurile care fac obiectul obligației de debarcare. Prin urmare, pentru a se evita o flexibilitate excesivă care ar submina principiul exploatării raționale și responsabile a resurselor biologice marine vii, ar împiedica realizarea obiectivelor PCP și ar deteriora starea biologică a stocurilor, ar trebui să se prevadă că articolele 3 și 4 din Regulamentul (CE) nr. 847/96 se aplică pentru TAC analitice numai atunci când flexibilitatea de la an la an prevăzută la articolul 15 alineatul (9) din Regulamentul (UE) nr. 1380/2013 nu este utilizată. (17)În plus, având în vedere că biomasa stocului de cod din estul Mării Baltice și de hering din vestul Mării Baltice este sub Blim și că, în 2022, sunt permise numai capturile accidentale și operațiunile de pescuit în scopuri științifice, statele membre s-au angajat să nu aplice flexibilitatea de la an la an prevăzută la articolul 15 alineatul (9) din Regulamentul (UE) nr. 1380/2013 în cazul acestor stocuri în 2022, astfel încât în 2022 capturile să nu depășească TAC stabilită pentru codul din estul Mării Baltice și pentru heringul din vestul Mării Baltice. (18)Sezonul de pescuit pentru merluciul norvegian în diviziunea ICES 3a și în apele Regatului Unit și ale Uniunii Europene din subzona ICES 4, precum și în apele Regatului Unit din diviziunea ICES 2a începe la 1 noiembrie și se încheie la 31 octombrie. Pe baza noilor avize științifice, ar trebui stabilită o TAC pentru merluciul norvegian pentru zonele respective. Prin urmare, Regulamentul (UE) 2021/92 al Consiliului trebuie modificat în consecință. (19)Pentru a se evita întreruperea activităților de pescuit și pentru a li se asigura pescarilor din Uniune mijloace de subzistență, prezentul regulament trebui să se aplice de la 1 ianuarie 2022. Cu toate acestea, prezentul regulament trebuie să se aplice merluciului norvegian în diviziunea ICES 3a și în apele Regatului Unit și ale Uniunii Europene din subzona ICES 4, precum și în apele Regatului Unit din diviziunea ICES 2a de la 1 noiembrie 2021 până la 31 octombrie 2022. Din motive de urgență, prezentul regulament trebuie să intre în vigoare imediat după publicarea sa, ADOPTĂ PREZENTUL REGULAMENT: CAPITOLUL I DISPOZIȚII GENERALE Articolul 1

Obiect Prezentul regulament stabilește, pentru anul 2022, posibilitățile de pescuit pentru anumite stocuri de pește și grupuri de stocuri de pește din Marea Baltică și modifică anumite posibilități de pescuit în alte ape stabilite prin Regulamentul (UE) 2021/92. Articolul 2

Domeniul de aplicare 1.Prezentul regulament se aplică navelor de pescuit ale Uniunii care își desfășoară activitatea în Marea Baltică. 2.De asemenea, prezentul regulament se aplică pescuitului de agrement, în cazul în care acesta este menționat în mod explicit în dispozițiile relevante. Articolul 3

Definiții

În sensul prezentului regulament, se aplică definițiile prevăzute la articolul 4 din Regulamentul (UE) nr. 1380/2013. În plus, se aplică următoarele definiții: (1)„subdiviziune” înseamnă o subdiviziune a Consiliului Internațional pentru Explorarea Apelor Maritime (ICES) din Marea Baltică, astfel cum este definită în anexa III la Regulamentul (CE) nr. 218/2009 al Consiliului; (2)„captură totală admisibilă” (TAC) înseamnă cantitatea din fiecare stoc care poate fi capturată timp de un an de zile; (3)„cotă” înseamnă o proporție din TAC alocată Uniunii, unui stat membru sau unei țări terțe; (4)„pescuit de agrement” înseamnă activități de pescuit necomerciale care exploatează resursele biologice marine, de exemplu în scop recreativ, turistic sau sportiv. CAPITOLUL II POSIBILITĂȚI DE PESCUIT Articolul 4

Capturi totale admisibile (TAC) și alocări TAC-urile, cotele și, după caz, condițiile legate funcțional de acestea sunt stabilite în anexa la prezentul regulament. Articolul 5

Dispoziții speciale privind alocarea posibilităților de pescuit Alocarea posibilităților de pescuit între statele membre conform prezentului regulament nu aduce atingere: (a)schimburilor efectuate în temeiul articolului 16 alineatul (8) din Regulamentul (UE) nr. 1380/2013; (b)deducerilor și realocărilor efectuate în temeiul articolului 37 din Regulamentul (CE) nr. 1224/2009; (c)debarcărilor suplimentare autorizate în temeiul articolului 3 din Regulamentul (CE) nr. 847/96 sau al articolului 15 alineatul (9) din Regulamentul (UE) nr. 1380/2013; (d)cantităților reținute în conformitate cu articolul 4 din Regulamentul (CE) nr. 847/96 sau transferate în temeiul articolului 15 alineatul (9) din Regulamentul (UE) nr. 1380/2013; (e)deducerilor efectuate în temeiul articolelor 105 și 107 din Regulamentul (CE) nr. 1224/2009. Articolul 6

Condiții referitoare la debarcarea capturilor și a capturilor accidentale Stocurile de specii nevizate aflate în limitele biologice de siguranță menționate la articolul 15 alineatul (8) din Regulamentul (UE) nr. 1380/2013 și care pot beneficia de derogarea de la obligația de scădere a capturilor din cotele relevante sunt identificate în anexa la prezentul regulament. Articolul 7

Închiderea zonelor de reproducere a codului în scop de protecție 1.Se interzice pescuitul cu orice tip de unealtă de pescuit în subdiviziunile 25 și 26 în perioada 1 mai-31 august.

2.O exceptare de la interdicția enunțată la alineatul (1) se aplică în următoarele cazuri: (a)operațiunile de pescuit desfășurate în scopul exclusiv al cercetărilor științifice, cu condiția ca aceste cercetări să fie efectuate cu respectarea deplină a condițiilor prevăzute la articolul 25 din Regulamentul (UE) 2019/1241; (b)navele de pescuit ale Uniunii cu o lungime totală mai mică de 12 metri care pescuiesc cu setci, cu plase de încurcare sau cu setci cu sirec, cu paragate de fund, cu paragate, cu paragate flotante, cu undițe de mână și cu echipament de pescuit la dandinetă sau cu unelte de pescuit pasiv similare în zone în care adâncimea apei este mai mică de 20 de metri conform coordonatelor din harta marină oficială emisă de autoritățile naționale competente; (c)navele de pescuit ale Uniunii care pescuiesc stocuri de pești pelagici pentru consumul uman direct în subdiviziunea 25, în zone în care adâncimea apei este mai mică de 50 de metri, utilizând unelte cu o dimensiune a ochiului de plasă de cel mult 45 mm și ale căror debarcări sunt sortate. 3.Se interzice pescuitul cu orice tip de unealtă de pescuit în subdiviziunile 22 și 23 în perioada 1 februarie-31 martie și în subdiviziunea 24 în perioada 15 mai-15 august. 4.O exceptare de la interdicția enunțată la alineatul (3) se aplică în următoarele cazuri: (a)operațiunile de pescuit desfășurate în scopul exclusiv al cercetărilor științifice, cu condiția ca aceste cercetări să fie efectuate cu respectarea deplină a condițiilor prevăzute la articolul 25 din Regulamentul (UE) 2019/1241; (b)navele de pescuit ale Uniunii cu o lungime totală mai mică de 12 metri care pescuiesc cu setci, cu plase de încurcare sau cu setci cu sirec, cu paragate de fund, cu paragate, cu paragate flotante, cu undițe de mână și cu echipament de pescuit la dandinetă sau cu unelte de pescuit pasiv similare în zone în care adâncimea apei este mai mică de 20 de metri conform coordonatelor din harta marină oficială emisă de autoritățile naționale competente; (c)navele de pescuit ale Uniunii care pescuiesc stocuri de pești pelagici pentru consumul uman direct în subdiviziunea 24, în zone în care adâncimea apei este mai mică de 40 de metri, utilizând unelte cu o dimensiune a ochiului de plasă de cel mult 45 mm și ale căror debarcări sunt sortate. 5.Comandanții navelor de pescuit menționate la alineatul (2) litera (b) sau (c) și la alineatul (4) litera (b) sau (c) se asigură că activitatea lor de pescuit poate fi monitorizată în orice moment de către autoritățile de control ale statului membru. Articolul 8

Măsuri privind pescuitul de agrement de cod în subdiviziunile 22-26 1.În cadrul pescuitului de agrement, pot fi reținute cel mult [pm] exemplare de cod per pescar pe zi în subdiviziunile 22 și 23 și în subdiviziunea 24 în limita a șase mile marine măsurate de la liniile de bază. 2.Prin derogare de la alineatul (1), în perioada cuprinsă între 1 februarie și 31 martie 2022, pot fi reținute cel mult [pm] exemplare de cod per pescar pe zi în subdiviziunile 22 și 23 și în subdiviziunea 24 în limita a șase mile marine măsurate de la liniile de bază. 3.Pescuitul de agrement de cod este interzis în subdiviziunea 24 dincolo de șase mile marine măsurate de la liniile de bază și în subdiviziunile 25 și 26. 4.Alineatele (1), (2) și (3) nu aduc atingere măsurilor naționale mai stricte. Articolul 9

Măsuri privind pescuitul de păstrăv de mare și de somon în subdiviziunile 22-32 1.În perioada cuprinsă între 1 ianuarie și 31 decembrie 2022 se interzice navelor de pescuit pescuitul de păstrăv de mare, în subdiviziunile 22-32, la peste patru mile marine măsurate de la liniile de bază. În cazul pescuitului de somon în apele menționate, capturile accidentale de păstrăv de mare nu trebuie să depășească în niciun moment 3 % din captura totală de somon și de păstrăv de mare prezentă la bord sau debarcată după fiecare campanie de pescuit. 2.Alineatul (1) nu aduce atingere măsurilor naționale mai stricte. Articolul 10

Flexibilitate 1.Cu excepția cazului în care anexa la prezentul regulament conține dispoziții contrare, articolul 3 din Regulamentul (CE) nr. 847/96 se aplică stocurilor care fac obiectul unor TAC-uri de precauție, iar articolul 3 alineatele (2) și (3) și articolul 4 din regulamentul menționat se aplică stocurilor care fac obiectul unor TAC-uri analitice.